  Наталья Тетерина Алнаш ёросысь «Решительный» гурт возёс 14-тӥ инвожое «Росагролизинглэн» программаезъя кык комбайн басьтӥз. Озьыен, одӥг ар вис лэсьтэм бере Удмуртия нош ик гурт возёс техникаез федерал лизингъя выльдон программае пыриське. Со сярысь ивортэ Удмуртиысь тӧролэн но кивалтэтлэн пресс-службаз. «Решительный» возёс элькунысь одӥгез гинэ, кинлы «Росагролизинг» кык сделкаез юнматӥз. Выль техникалы кредит гуртоос 3 процент улэ басьтӥзы. Гурт возёслэн кивалтӥсез Виктор Ганьков верамъя, программалэн тужгес умоез — нырысетӥ тыриськонэз ӝыны арлы выжтон. Коньдонэз тулыс ӧвӧл тыроно, кизён ужъёслы дасяськыку уксё сотэк но уг тырмы. Нош сӥзьыл будэтэм ю-няньлэсь табыш басьтыса, техника понна коньдон висъяны луонлык кылдэ. Туннэ кредит басьтыны яке лизингъя мукет программаосы пыриськыны капчи ӧвӧл. Нош «Росагролизинг» ӵектэ — басьтэ туала техникаез, сюдэ Россиез. Ми сюдом! Виктор Ганьков, Алнаш ёросысь «Решительный» гурт возёслэн кивалтӥсезПусъём, «Решительный» возёс трос ӧръёсъя ужа но ёросын одӥгез валтӥсез калыклы ужсётӥсь луэ. Озьы ик со йӧл кысконын нырысетӥ инты басьтэ. Возёслэн гыроно-кизёно музъемъёсыз 5 сюрс 300 гектар мында, тысё юос улэ 3 сюрс гектар висъяське. Со сяна, «Решительный» бускель возёсъёслэсь но музъемъёссэс утялтэ. Со дыре ик, 2001–2003 аръёсы басьтэм ДОН-1500 комбайнъёслэн ужан вакытсы ортчемын ни (сыӵе техникалы 7-10 ар висъяське), соин ик тракторъёсын но машинаосын паркез выльдыны кулэ. Выль техника ю-нянез утялтон дыръя ыштонъёсты кулэстыны луонлык сётоз Удмуртиысь гурт возёсъя но сиён-юонъя министр Ольга Абрамова пусйиз, «Росагролизинглэн» техника выльдонъя программаез элькунлы туж кулэ, малы ке шуоно 60 процентэз гурт возёс техника 10 арлэсь кема уже кутӥське ни. Элькун кивалтэт озьы ик тырше лизингъя амалъёс, кудъёсыз асьме гуртъёс понна пайдалыксэс возьматӥзы ни, паськытгес мед кутӥськозы шуыса. Али эскериське пуктэтлэн ӵектосэз, кудӥзъя нырысьсэ чакламын гуртоослы лизингъя тыриськонъёслэсь люкетсэ берыктон Ольга Абрамова, Удмуртиысь гурт возёсъя но сиён-юонъя министрСо пусйиз, лизинг тыриськонъя берыктонлэн быдӟалаез араз 20 процент луоз. Ватсалом, федерал лизингъя техника басьтӥсьёс пӧлы Удмуртиысь 12 возёсъёс шедизы. 2018-тӥ арын 13 выль техника вуоз — «Кировец» но «Беларус» тракторъёс но КЗК, Vektor, Acros 550 маркаен комбайнъёс. Гурт возёс техникаез выльдонъя программаез Удмуртиын быдэсъян понна 70 миллион манет чакламын, верасько эшшо 52 миллион манет ватсан сярысь. Лизингъя «Росагролизинг» кун компания 2001-тӥ арын Россиысь кивалтэлэсь гурт возёсэз техникая но технологи азинтонъя ужпумъёссэ быдэсъяны кылдытэмын Тегъёс: Удмуртия гуртвозёс техника коньдон Алнаш гуртвозёсъяминистерство  